Depressie by ouer persone en bejaardes - WelstandWelstand
Tuis / Advies / Depressie by ouer persone en bejaardes
Depressie by ouer persone en bejaardes
Hoewel depressie nie noodwendig ’n onvermydelike deel van oudword is nie, kom dit redelik algemeen by ouer volwassenes en bejaardes voor. Ongelukkig herken baie ouer persone nie altyd die simptome nie of skryf dit toe aan ander siektetoestande. Indien hul wel besef dat hulle aan depressie ly, wil hulle dit nie erken nie en doen hulle niks daaromtrent nie omdat hulle dit dalk as ’n skande of ’n teken van swakheid beskou.
Gevoelens van hartseer of wanhoop, hopeloosheid en hulpeloosheid
Onverklaarbare pyne wat vererger
Verlies aan belangstelling in sosialisering of in gunsteling stokperdjies
Gewigsverlies of verlies aan aptyt
Gebrek aan motivering en energie
Verlies aan selfwaarde en kommer dat jy ’n las vir ander is
Beweeg en praat stadiger
Toenemende gebruik van alkohol en ander afhanklikheidsvormende middele
Obsessie met die dood, asook selfmoordgedagtes
Verwaarloos persoonlike sorg (slaan maaltye oor, vergeet om medikasie te neem, en skeep persoonlike higiëne af)
Gesondheidsprobleme soos terminale of chroniese siektetoestande, gestremdheid wat met ouderdom gepaard gaan, (sig- en gehoorprobleme of beweeglikheidsinperkings), chroniese of akute pyn, kognitiewe agteruitgang, en negatiewe liggaamsbeeld weens chirurgie en siekte.
Eensaamheid en afsondering weens die feit dat jy op jou eie woon (geskei, enkelloper of lewensmaat oorlede, of jou kinders woon ver of kontak jou nie), krimpende vriendekring weens sterftes of verhuising, of verminderde mobiliteit omdat jy nie meer mag bestuur nie.
Gebrek aan doelgerigtheid of verlies aan identiteit na aftrede of weens fisiese beperkings wat jou nie meer toelaat om die dinge te doen wat jy altyd geniet het nie.
Vrees vir die dood, vir verswakkende gesondheid, of vir finansiële probleme.
Onlangse verliese soos die dood van ’n geliefde, familielid, vriend/vriendin, of troeteldier. Verhuising uit ’n tuiste waar jy en jou geliefdes dekades lank gelukkige tye deurgebring het, is ook ’n vorm van verlies.
Mediese toestande wat tot depressie kan lei
Sekere mediese toestande, veral as dit erge pyn en ongemak veroorsaak of lewensbedreigend is, kan tot depressie lei of bestaande depressie vererger. Dit sluit die volgende in: Parkinson se siekte, beroerte, hartsiektes, kanker, diabetes, skildklierprobleme, Vitamine B12-tekort, demensie en Alzheimer se siekte, Lupus en veelvuldige sklerose.
Medikasie wat depressie veroorsaak
Simptome van depressie kan ook weens die gebruik van sekere voorgeskrewe medikasie voorkom. Dit sluit onder meer die volgende in: bloeddrukmedikasie, medikasie vir hoë cholesterol, kalmeermiddels, medikasie vir Parkinson se siekte, slaappille, sekere pynstillers en artritis-medikasie. Raadpleeg jou mediese praktisyn indien jy chroniese medikasie gebruik en simptome van depressie ondervind.
Hoe kan jy depressie beveg?
Wat ook al jou uitdagings is, jy kán weer gelukkig en hoopvol voel en jou goue jare geniet. Al wat dit van jou vra, is daadwerklike optrede.
Bly in kontak met ander mense. Oog-tot-oog-kontak is veel beter as sosiale media. Indien jy egter huisgebonde is, nooi mense om jou te besoek.
Sluit nuwe vriendskappe deur byvoorbeeld by groepe aan te sluit wat dieselfde belangstellings as jy het.
Word ’n vrywilliger – deur ander te help voel jy beter oor jouself, verskuif die fokus weg van jouself, en leer jy boonop ander mense ken.
Sluit aan by ’n ondersteuningsgroep waar mense wat dieselfde uitdagings beleef, mekaar kan ondersteun en inspireer .
’n Troeteldier kan jou help om jou eensaamheid te bestry. Dis iets om te versorg en nog ’n asempie in die huis laat ’n mens minder eensaam voel.
Bemeester ’n nuwe vaardigheid, soos om ’n musiekinstrument te leer speel, ’n vreemde taal aan te leer, of ’n sport (soos rolbal) te beoefen.
Lag gereeld – kyk na ’n komiese rolprent, DVD of TV-program, of lees ’n humoristiese boek. Selfs die geselskap van iemand wat jou laat lag, kan jou uit die donker put lig.
Kweek gesonde gewoontes:
Oefen gereeld, selfs al gaan stap jy net elke dag ’n entjie
Bring tyd in die son deur – sonlig verhoog serotonienvlakke en verbeter jou gemoedstemming
Indien niks anders help nie, kry professionele hulp. Waak teen die onnodige gebruik van antidepressante.
Hoekom dra jy ’n masker?
Maniere om jou woede te hanteer
Hoekom lieg mense?
Van gewoon tot suksesvol met die vyf-ure-reël